Марко Ганчев
Песен за поканата на великана, изпълнена от джуджето Славчо

chitanka.info

Виждате ли таз покана?

Знаете ли кой ме кани?

Той ме кани! Великана

на вечеря с великани.

Кани-кани, кани-кани,

Великана ме покани.

И менюто в какви мащаби:

зелена салата от боабаби

с варени яйца от щраус.

Ей това е ордьовър, бравос!

Сандвичи от кашалоти, охо!

Палачинки от слонско ухо.

Ще си хапна от тигана

шницели за великани.

След което Великана

с каната си ще ме кани.

Кани-кани, кани-кани,

с каната си ще ме кани.

Към бургундското вино — скариди.

Към шампанското вино — стриди.

Че кой няма да ми завиди!

А към ликьора — мезета

от джуджета. Ха-ха, от джуджета?

Ама че грешка!

Да не би да е смешка?

Сигурно готвачът ни будалка,

като иска да каже,

че порцията е малка?

Джуджета алангле.

Олеле!

Джуджета пане!

Как пък не!

Леле-мале, с таз покана

Великана май ме кани

мен да сложи на тигана

за мезе на великани.

Кани-кани, кани-кани,

за мезе на великани.

Джуджета гарнирани с джоджун?

Туй да не е боб, бе чоджум?

Джуджета с извара и майонеза.

Е, това е по-модерна трапеза.

Не, не аз съм просто потресен:

джуджета поръсени с чесън,

джуджета с хрян.

Ама тоя Великан

е жив зян —

в колко порции ме е вписал!

Пък изглежда и в преносен смисъл

ще ме вземат там за мезе.

Да имат да взе…

Значи имаш ли покана

за вечеря с великани,

отвърни на Великана

великани да си кани.

Кани-кани, кани-кани,

великани да си кани…

1978

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.